Barnehage

Barnehage eller barnehave  (av tysk Kindergarten) er en institusjon for barn som er under skolepliktig alder. De første barnehager ble grunnlagt av den tyske pedagogen Friedrich Fröbel (1782–1852). Etterhånden er barnehager blitt meget alminnelige i Norge. Fra 1970-årene har det foregått utbygging av barnehager over hele landet.

Lovregulert

I Norge blir alle barnehager drevet etter lov om barnehager og rammeplan for barnehager. Alle barnehager skal i utgangspunktet ha en daglig leder med barnefaglig eller pedagogisk utdanning, men det kan søkes om dispensasjon fra dette kravet. Pedagogiske ledere må ha førskolelærerutdanning.
Etter barnehagelovens formålsparagraf skal barnehagen blant annet bidra til å gi barn en oppdragelse i tråd med kristne grunnverdier. Private barnehager kan imidlertid i vedtektene bestemme at denne delen av formålsparagrafen ikke skal gjelde. Det er vedtatt en ny formålsparagraf som ikke henviser til spesifikke religioner, denne er imidlertid ikke trådt i kraft enda.

Opptak til barnehage i Norge

Opptak til barnehagene er i første omgang basert på det geografiske området som barnehagen ligger i. Opptaket kan også være avgrenset til for eksempel et borettslag eller en bestemt aldersgruppe. Opptakskriteriene defineres av eieren av barnehagen. Kommunen har ansvaret for å tilrettelegge for barn med funksjonshemminger. Hvis man har fått avslag på søknad om barnehageplass, finnes ingen garanti for at man får plass ved senere opptak derom man søker igjen. Det opereres ikke med nummererte ventelister, men gjøres ny vurdering av alle søkere på listen for hver ny ledig plass.
Stortingets barnehageforlik i 2003 førte til at foreldrebetalingen ble redusert, sammen med en voldsom utbygging. Fra 2006 til 2007, fikk 20 700 flere barn heltidsplass. Økt anvendelse av heltidsplass skjedde på samtlige alderstrinn. I 2007 var 74 prosent av nye barn i barnehage under tre år. I 2017 fantes det 5980 barnehager i Norge. 46 prosent av barnehagene er kommunale og 54 prosent er private.
I Norge gikk 283 000 barn i alderen 1–5 år i barnehage I 2017. Dette utgjør 91,1 prosent av barna i barnehagealder. Andelen 1-5-åringer i barnehage økte fra ca. 84 % ved utgangen av 2007.
Kontantstøtten, som for 2017 er satt til kr 7500 pr. måned, utgjør en vesentlig mindre offentlig utgift. Til gjengjeld bidrar den offentlige støtten til barnehager til at flere foreldre kan ta seg betalt arbeid og dermed betale mer skatt.

Makspris for barnehager i Norge

I 2009 ble makspris innført i Norge. Dette gjelder for både private og offentlige barnehager. Prisen på 2330 kr per måned stod uendret de fem påfølgende årene etter innførelsen, frem til 2014 da den for første gang satt opp til 2405 kroner. Per 1. august 2019 er makspris satt opp til 3040 kr, men det vil fra og med januar 2020 være på 3135 kr per måned. 
Norge er blant landene som betaler minst for barnehage i Europa.

Steinerbarnehager

I Norge finnes det i 2008 over 60 Steinerbarnehager. Barnehagene bygger på en aldersspesifikk pedagogikk utviklet av Rudolf Steiner og en antroposofisk livsanskuelse. I den første 7-årsperioden introduseres barnet for antroposofisk tankegods, som skal hjelpe den videre utviklingen av dets vilje, følelse- og tankevirksomhet.